РЕГЛАМЕНТ (ЕО) № 283/2008 НА КОМИСИЯТА
от 27 март 2008 година
за замяна на приложение I към Регламент (ЕО) № 673/2005 на Съвета за установяване на допълнителни мита върху вноса на някои продукти с произход от Съединените американски щати
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 673/2005 на Съвета от 25 април 2005 г. за установяване на допълнителни мита върху вноса на някои продукти с произход от Съединените американски щати (1), и по-специално член 3 от него,
като има предвид, че:
(1)
В резултат от непривеждането от Съединените американски щати на Закона за компенсиране на трайния дъмпинг и субсидиите (ЗКТДС) в съответствие със задълженията им по споразуменията на СТО, Регламент (ЕО) № 673/2005 налага 15 % ad valorem допълнително мито върху вноса на някои продукти с произход от Съединените американски щати, считано от 1 май 2005 г. Съобразно разрешението на СТО за суспендиране на прилагането на отстъпките за Съединените щати, Комисията приспособява ежегодно нивото на суспендиране според нивото на анулиране или увреждане за Общността, предизвикано от ЗКТДС през това време.
(2)
Плащанията по ЗКТДС за последната година, за която има данни, са свързани с разпределянето на антидъмпинговите и изравнителните мита, събрани по време на 2007 фискална година (1 октомври 2006 г. - 30 септември 2007 г.). Въз основа на данните, публикувани от Митническа и гранична защита на Съединените щати, нивото на анулиране или увреждане, причинено на Общността, се изчислява на 33,38 милиона щатски долара.
(3)
Тъй като нивото на анулиране или увреждане и следователно на суспендиране е намалено, последните 30 продукта от списъка в приложение I към Регламент (ЕО) № 673/2005 следва да се заличат от списъка в приложение I към посочения регламент.
(4)
Ефектът от 15 % ad valorem допълнително вносно мито върху вноса на продукти с произход от Съединените щати в измененото приложение I представлява, за период от една година, стойност на търговия, непревишаваща 33,38 милиона щатски долара.
(5)
За да се гарантира, че няма да има забавяния при освобождаване от митницата на стоките, премахнати от обхвата на 15 % ad valorem допълнително вносно мито, настоящият регламент следва да влезе в сила от датата на публикуването му.
(6)
Мерките, предвидени в настоящия регламент, са в съответствие със становището на Комитета по прилагане на ответни мерки в търговията,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 673/2005 се заменя с приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 май 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 март 2008 година.